정조 7년
癸卯四月二十五日卯時。上御誠正閣。大臣備局堂上。引見入侍時。左議政洪樂性。左參贊金華鎭。兵曹判書鄭尙淳。右參贊鄭昌聖。禮曹判書徐浩修。刑曹判書鄭民始。戶曹判書徐有隣。工曹判書李𡊠。咸春君李昌運。行副司直趙時俊。大司諫金履禧。執義李濟萬。掌令安鼎大。持平徐配修。正言姜垣申大尹。校理姜。副修撰金載人。行都承旨沈頤之。假注書李敬五。事變假注書金熙朝。記注官金鳳顯。記事官李崑秀。以次進伏訖。樂性進前曰。日氣漸熱。聖體。若何。上曰。一樣矣。樂性曰。王大妃殿氣候。若何。上曰。一樣矣。樂性曰。惠慶宮氣候。若何。上曰。一樣矣。樂性曰。堤堰貯水。農政之最緊務。而犯耕之弊。種種有之。方當耕作之時。宜有另飭之擧。各道堤堰所在邑。廢堰懸頉者外。案付堤堰。毋得犯耕事。申明舊典。出擧條申飭。而來頭發遣本司郞廳摘奸時。如有不善擧行處。則該邑守令。依法典從重論勘。該道道臣。亦難免不飭之責。以此意。爲先知委。何如。上曰。依爲之。出擧條樂性曰。判義禁尹東暹。不但耆社之臣。難責劇務。方有實病。無路開坐云。滯囚可悶。今姑許遞。何如。上曰。依爲之。出擧條樂性曰。濟州牧使南玄老。自來虛脆。近又衰病。强令赴任於瘴海之地。則實有難言之慮云。宜有朝家軫念之道矣。今姑改差。其代。令該曹口傳各別擇差。何如。上曰。依爲之。出擧條樂性曰。皇帝出來瀋陽時。遣官接駕事。盛京咨文。又爲出來矣。此則以承遵之意。撰出回咨。正書安寶後。定禁軍給馬下送于灣府。使之傳于鳳城將處。以爲轉致盛京之地。何如。上曰。依爲之。出擧條樂性曰。行副司直徐有慶。備局堂上還差。行副司直鄭一祥趙時俊。堤堰堂上差下。使之察任。何如。上曰。依爲之。出擧條樂性曰。典醫監提調李命植。實無自引之端而聞其病狀。有難起動於時日之內云。今姑許遞。何如。上曰。依爲之。出擧條尙淳曰。武科出身新榜後。除應頉外。例爲赴防矣。今番則何以爲之。敢稟。上曰。除防。可也。尙淳曰。旣承除防之下敎。則例有納米之規。當依例擧行乎。上曰。今番特爲除減。可也。出擧條民始曰。向以玉堂尹㬦上疏中。論今番科場之不嚴。試紙之或塡字號。或不塡字號者。多有見失。故一二試所下屬囚禁者。幾至二百餘人。而曠日滯囚。有難摘發。實無好樣處置之道。何以爲之乎。上曰。堂疏雖出於嚴科場之意。而旣不得目擊。且渡㶚人之稱冤。亦難一一準信。設令不塡字號之試券。出賣於廛上。而亦安知非限後試券乎。許多人。勢難一一究竟。試官旣已嚴勘。下屬置之。好矣。有隣曰。近來倭人漂差別差。陸續出來。所用單蔘。因此大縮。渡海及壬寅條歲遣第一船。僅僅彌縫。而其餘壬寅條已出來三船追出來。特送應給之數。幾至三十斤而本曹遺儲。未滿一斤。事極可悶。體蔘十四斤零。前已卜定。更自臣曹。當爲關促。而尾蔘十五斤。則趁苗節取來然後。可以合造單蔘。推移繼用。江界事情。非不相諒。及今卜定。在所不已。尾蔘十五斤。依前例別爲卜定。而已出來差倭。日限不遠。嚴飭該邑。趁卽貿送。價本則例自廟堂區劃。下詢大臣處之。何如。上曰。大臣之意。何如。樂性曰。江界蔘政。非不可悶。而單蔘應給。自有定限。尾蔘所用。依此數卜定。價本則依例以稅小米區劃。似好矣。上曰。依爲之。出擧條有隣曰。今年稅入。比前大縮。米條經用。尤爲可悶。卽聞京畿區劃。關西大米中。用餘一千三百石零。自本道方欲還納云。究其本則自是稅米。移劃臣曹。以補經用。似合事宜。下詢大臣處之。何如。上曰。大臣之意。何如。樂性曰。今年經費。不可不恤。而本來出自田稅。畿營用餘還納。則移劃戶曹。誠爲得當矣。上曰。依爲之。出擧條有隣曰。敗船拯米之分給民間。待秋捧納。自是定式。近來外邑。視若尋常。延拖屢年。終歸蕩減者。固已可駭。而至於今番法聖漕船之一隻傷損。初非大洋致敗屢日鉤拯之比。而所沈米太。暫漬江水。別無腐傷。登時拯出。旋卽分給。與還分穀品。不至逈異云。不可與循例拯米。同歸漫漶。此則待秋成卽爲收捧。趁限上納。俾無如前緩忽之弊事。預爲出擧條嚴飭。何如。上曰。依爲之。出擧條履禧濟萬鼎大配修垣大尹載人曰。請出置罪人鄭致達妻爲先還配海島。仍令王府。快正典刑。以洩神人之憤。上曰。不允。又曰。請黑山島圍籬安置罪人龜柱。設鞫嚴問。快正王法。上曰。不允。又曰。請物故罪人德相。亟施孥籍之典。上曰。不允。履禧濟萬鼎大配修垣大尹曰。請彦衡養遂獻遂。竝令王府。設鞫嚴問。上曰。不允。又曰。請還寢會遂絶島定配之命。仍令王府。設鞫得情。上曰。不允。又曰。請還寢李觀源定配之命。更令王府。設鞫得情。上曰。不允。又曰。請遲晩後物故罪人啓能。亟施孥籍之典。上曰。不允。又曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。又曰。請楸子島荐棘罪人最中。更令王府。拿致設鞫。期於得情。快正王法。上曰。不允。又曰。請亟寢煥億徒配之命。仍令王府。加刑得情。夬施王章。上曰。不允。又曰。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。上曰。不允。又曰。請徒配罪人貞采。亟令王府。更爲設鞫。夬正王法。上曰。不允。措辭見上濟萬鼎大配修曰。請大靜縣爲奴罪人金壽賢。依律處斷。上曰。不允。又曰。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。又曰。請大靜縣定配罪人聖中。亟令王府。設鞫嚴問。期於得情。快正王法。上曰。不允。又曰。請削版罪人有臣宗甲義駿。竝令王府。設鞫嚴問。依律處斷。上曰。不允。又曰。請康津縣量移罪人趙嵎。亟寢酌處之命。仍令王府。設鞫得情。快正王法。上曰。亟停勿煩。又曰。請薪智島荐棘罪人瑩中。設鞫嚴問。夬施當律。上曰。不允。又曰。請楸子島安置罪人李普行。亟令王府。拿鞫嚴問。上曰。不允。又曰。請物故罪人國榮。亟施孥籍之典。上曰。不允。又曰。請李義翊更令王府。設鞫嚴問。期於得情。上曰。不允。又曰。請金養淳亟令王府。更爲設鞫。期於得情。上曰。亟停勿煩。又曰。請李義直亟令王府。設鞫得情。快正典刑。上曰。不允。又曰。請黑山島定配罪人任觀周。亟令王府。拿鞫嚴問。期於得情。上曰。不允。又曰。請捕廳罪人煥九。亟令王府。嚴加鞫問。快正典刑。上曰。不允。措辭見上履禧垣大尹曰。請大靜縣爲奴罪人金壽賢。更令王府。設鞫嚴問。依律處斷。上曰。不允。又曰。請爲奴罪人河翼龍金重得。亟令王府。設鞫得情。快正王法。上曰。不允。又曰。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。不允。又曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。又曰。請還寢遠竄罪人安兼濟放送之命。仍令王府。設鞫嚴問。期於得情。依律處斷。上曰。亟停勿煩。又曰。請恒善支屬。亟命散配。時謙兄弟。竝投絶島。以嚴堤防。上曰。不允。又曰。請荐棘罪人瑩中。亟令王府。設鞫嚴問。夬施當律。上曰。不允。又曰。請巨濟府絶島安置罪人朴宗集。亟令王府。拿鞫得情。施以當律。上曰。不允。又曰。請減死定配罪人德秀。亟令王府。更加嚴鞫。快正王法。上曰。不允。又曰。請逆賊尙魯。亟施孥戮之典。上曰。不允。又曰。請物故罪人國榮。亟施孥籍之典。上曰。不允。又曰。請爲奴罪人夢麟。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。上曰。不允。又曰。請島配罪人崔光泰金天欽。亟令王府。設鞫得情。快正典刑。上曰。不允。又曰。請甲山府竄配罪人洪樂彬。亟令王府。設鞫嚴問。施以當律。上曰。不允。又曰。請義翊亟令王府。設鞫嚴問。期於得情。快正王法。上曰。不允。又曰。請還寢德相應坐諸囚發配之命。仍令牢囚。嚴訊取服。各施當律。上曰。不允。措辭見上頤之曰。府啓之時。諫院之混同起伏。已失臺體。而進前之際。又復易次。正言姜垣申大尹。竝推考。何如。上曰。生疎所致。勿推。可也。樂性曰。筵席事體。極爲嚴重。三司之臣。尤宜自別。而登筵之時。奏事之際。坐次俱未免失序。揆以事面。誠甚未安。今日入侍校理姜。正言姜垣申大尹。副修撰金載人。竝從重推考。何如。上曰。依爲之。出擧條樂性奏事訖。上曰。更有可奏事乎。樂性曰。別無可達之事矣。上曰。廟堂之無事好矣。近日含默太過。臺諫不言。宰相又不言。傾軋之風。雖非美事。而如衮躬闕失。亦無言之者。此莫非來諫之德。有所未盡而然。予方自反。而大體國事。誠可悶矣。樂性曰。前後求言之敎。凡幾遭矣。廟堂臺閣。無出位論事者。致勤臨軒而發歎。此專由於如臣無似。忝居重任。不能對揚之致也。上曰。玉堂下番進前。爾自北評事遞來後。初登筵席。無可奏事乎。行臺兼御史。本道事如有可奏者。陳達。可也。載人曰。北道馬兵都試之新設。誠爲勸奬慰悅之要務。軍兵等感祝恩眷。果有實效矣。然其節目中。有難便者。蓋北道十邑中。南四邑及北六鎭。相距絶遠。故自前親騎衛都試之規。四邑則設行於鏡城。而六鎭則設行於鍾城。實有南軍千里裹糧之弊。今若一依親騎衛例。四邑馬兵試取於鏡城。而六鎭馬兵。試取於鍾城。以爲除弊之道。則南民蒙惠。尤爲大矣。上曰。依親騎衛例爲之。可也。出擧條載人曰。會寧慶源公市回禮小靑布。自己卯爲始。換木分債。取息補用矣。每年開市。在於十二月。故自翌年分債。而其取息。則自開市年計利。方其給債之時稱以昨年條。而爲先折取利息。故民怨滋甚。誠爲痼弊。臣果詳考定例。亦無自當年取利之文。則未知自何時有此謬例。而大抵六鎭各邑差需庫穀木。逐年取息。羨餘滋多。分債漸廣。民難支堪之中。又有此小靑布利。一年疊徵之弊。民情安得不閔菀乎。今雖減給此當年利息。而差需庫極爲豐裕。萬無日後不足之理。無害於公。而有惠於民。故敢達矣。上曰。下廟堂稟處。可也。出擧條上曰。爾旣新自塞外來。風土人物。庶幾習熟。或有人才之可觀者乎。載人曰。慶源儒生蔡徵殷。天性至孝。杜門讀書。沈潛經學。敎誨後進。而兩親喪服闋之後。及其移窆。更着縗麻。廬墓三年。誠孝純篤。遠近感服。自前會源開市。各種邑贈。皆出民斂。逐年增加。民將流散矣。往在戊寅年。徵殷慨然發憤。徒步上京。陳疏懇惻。得蒙兪音。別遣御史。與道臣作爲定例。特罷邑贈。以祛積弊。六鎭人士之於徵殷。尊仰學行。感戴功德。臣之所到處。或立庭呈文。或遮道陳疏。皆以年滿七十。未蒙褒典爲言者。凡十餘遭。故今承俯詢。敢此仰達矣。上曰。此等人收用。實合聳勸之政。令該曹隨窠調用。可也。出擧條載人曰。穩城儒生朴紀萬。孝行出於天性。追喪六年。泣血啜粥。孝感所及。有火滅虎渡之異。其時繡衣陳達。特蒙給復之恩。死後道臣啓聞。未得回啓。其子就明。又以至孝篤行。鄕黨服其善繼。其子祖述。尤爲純孝。以不離親側。廢棄科業。而博通經識。硏究禮學。爲一鄕所矜式。曾被道臣薦剡。至擬齋郞望。臣入六鎭境。人皆稱穩城三代孝子之家。雖婦孺皆知尊敬矣。上曰。逖矣絶域。有此卓異之行。合施褒奬之典。令本道。食物優數題給後。形止狀聞。可也。出擧條上曰。抄啓文臣親試。二十六日爲之。出榻敎上命書傳敎曰。政官牌招開政。仍命退。諸臣以次退出。